Regionsudvalgets udtalelse om "Lokalstyrerepræsentanters deltagelse i Ministerrådets arbejde og Regionsudvalgets deltagelse i Rådets uformelle møder"

(2002/C 107/03)

REGIONSUDVALGET har -

under henvisning til traktatens artikel 203, der med formuleringen "Rådet består af en repræsentant for hver medlemsstat på ministerplan, som skal være beføjet til at forpligte denne medlemsstats regering." åbner mulighed for, at medlemmerne af de regionale regeringer kan inddrages fuldt ud i arbejdet i Rådet for Den Europæiske Union,

under henvisning til, at de regionale og lokale myndigheders ret til at deltage i udformningen af EU's politikker og retningslinjer bidrager til bedre udmøntning af det overordnede mål for artikel 1 i traktaten om Den Europæiske Union, hvorefter "beslutningerne træffes [...] så tæt på borgerne som muligt", og falder i tråd med hensigten med subsidiaritetsprincippet i artikel 5 i EF-traktaten, der fastsætter, at Fællesskabet kun handler på de områder, som ikke hører ind under dets enekompetence, hvis og i det omfang målene for den påtænkte handling ikke i tilstrækkelig grad kan opfyldes af medlemsstaterne - eller af regionerne eller kommunerne,

under henvisning til udtalelser og resolutioner, hvori Regionsudvalget har udtrykt ønske om, at denne ret udøves fuldt ud og i alle sammenhænge, således at de regionale og lokale myndigheder i videst muligt omfang inddrages i fastlæggelsen af EU's politikker. Dette ønske har Regionsudvalget navnlig udtrykt:

- i sin udtalelse om "Revisionen af traktaten om Den Europæiske Union og af traktaten om oprettelse af Det Europæiske Fællesskab" (CdR 136/95)(1),

- i sin supplerende udtalelse om "Anvendelsen af subsidiaritetsprincippet i Den Europæiske Union" (CdR 136/95),

- i sin rapport om "De regionale og lokale myndigheder som aktive deltagere i Den Europæiske Union" (CdR 282/96),

- i sin udtalelse "For en veritabel subsidiaritetskultur! En appel fra Regionsudvalget" (CdR 302/98 fin)(2),

- i sin resolution af 3. juni 1999 om "Regeringskonferencen" (CdR 54/1999 fin(3)),

- i sin udtalelse om "Lokale og regionale myndigheders gennemførelse af EU-lovgivningen" (CdR 51/99 fin)(4),

- i den "Slutdeklaration", som blev vedtaget af medlemmer af Regionsudvalget og ledere af regioner og borgmestre for byer og kommuner i EU på konferencen i Lille den 9. november 2000 om "Nye beslutningsstrukturer i EU: mere demokrati og nærhed" (CdR 379/2000 fin),

- i sin resolution om "Resultatet af Regeringskonferencen 2000 og debatten om Den Europæiske Unions fremtid" (CdR 430/2000 fin(5));

under henvisning til præsidiets beslutning af 12. December 2000 om i henhold til artikel 265, stk. 5, i EF-traktaten at udarbejde en udtalelse om "Lokalstyrerepræsentanters deltagelse i Ministerrådets arbejde og Regionsudvalgets deltagelse i Rådets uformelle møder" og at henvise det forberedende arbejde til Underudvalget "Institutionelle Anliggender",

under henvisning til forslag til Regionsudvalgets udtalelse (CdR 431/2000 rev. 2), som blev vedtaget enstemmigt af Underudvalget "Institutionelle Anliggender" den 5. oktober 2001 med Claudio Martini, præsident for regionen Toscana (I-PSE), og Franz Schausberger, ministerpræsident for delstaten Salzburg (A-PPE), som ordførere,

under henvisning til punkt 12 i sluterklæringen (PE 219.693/DEF) fra den "første konference mellem Europa-Parlamentet og de regionale og lokale myndigheder i Den Europæiske Union, afholdt i oktober 1996, for et demokratisk og solidarisk Europa", hvor medlemsstaterne opfordres til at fremme deltagelsen af regioner med lovgivningsmæssige beføjelser i møderne i Rådet for Den Europæiske Union,

under henvisning til positive holdninger til at inddrage de regionale og lokale myndigheder i udformningen af EU's politikker og retningslinjer

- i erklæringen fra 1996 om regionalismen i Europa fra Forsamlingen af Regioner i Europa,

- i "Udkastet til Europarådets Europæiske Charter om Regionalt Selvstyre", der blev vedtaget i 1997 af Europarådets Kommunalkongres,

- i debatten om rapporten fra den arbejdsgruppe, der blev nedsat af Rådets generalsekretær, om "Rådets funktionsmåde med henblik på en udvidet union" (Trumpf-Piris-rapporten - Bruxelles 1999), i hvilken forbindelse de tyske og østrigske delstater stillede sig positivt til at inddrage regionerne i Rådets arbejde,

- i initiativerne fra Forsamlingen af Regioner i Europa og fra Europarådet, hvor der i samarbejde med en række regioner i ansøgerlandene formuleres et klart krav om, at regionerne - herunder også regionerne i de kommende medlemsstater - skal inddrages i EU's lovgivningsarbejde,

- i afsnittet "Inddragelse af borgerne gennem regionalt og lokalt demokrati" under pkt. 3.1 i Kommissionens hvidbog "Nye styreformer i EU", KOM(2001) 428 endelig af 25.7.2001; og

ud fra den betragtning, at det er hensigtsmæssigt, at Regionsudvalget tilkendegiver sin holdning til dette emne for at bidrage til de igangværende overvejelser om EU's fremtid forud for regeringskonferencen i 2004, i hvilken sammenhæng også hvidbogen "Nye styreformer i EU" diskuteres -

på den 41. plenarforsamling den 14. og 15. november 2001 (mødet den 14. november) enstemmigt vedtaget følgende udtalelse -

Regionsudvalgets synspunkter og henstillinger

1. Generelle bemærkninger

Regionsudvalget

1.1. bekræfter, at regionerne og de lokale myndigheder, der er repræsenteret i Regionsudvalget, er villige til at stille deres erfaring og deres særlige kompetencer til rådighed for at sikre fuld gennemførelse af artikel 1 i traktaten om Den Europæiske Union, der danner grundlag for udviklingen hen imod en stadig snævrere union mellem de europæiske folk, hvor "beslutningerne træffes så åbent som muligt og så tæt på borgerne som muligt";

1.2. er overbevist om, at hvis regionerne deltager direkte i Rådets arbejde som led i medlemsstaternes delegationer (artikel 203 i EF-traktaten), opnår man et EU, der er tættere på borgerne, idet man inddrager flere beslutningsniveauer;

1.3. minder de medlemsstater, hvis forfatning rummer regioner med lovgivningsmæssige beføjelser, om anmodningen i sluterklæringen fra den "første konference mellem Europa-Parlamentet og de regionale og lokale myndigheder i Den Europæiske Union: for et demokratisk og solidarisk Europa" om at iværksætte de nationale institutionelle mekanismer, der kan gøre det muligt for medlemmerne af regionale råd at deltage effektivt i Ministerrådets møder;

1.4. bekræfter, at de demokratisk legitimerede regioner med lovgivningsmæssige beføjelser gennem øget inddragelse i lovgivningsprocessen kan garantere større gennemsigtighed og borgernærhed, hvilket også kom til udtryk i "Erklæringen om Unionens fremtid", og forventer, at der som en start indføres en mere præcis definition/afgrænsning af kompetencefordelingen inden regeringskonferencen i 2004;

1.5. anerkender, at de regionale og de lokale myndigheder i de enkelte medlemsstater er pålagt forskellige opgaver og tildelt forskellige beføjelser. Regionsudvalget henviser specielt til de lovgivningsmæssige beføjelser hos regionerne i Finland (Åland), Belgien (tre regioner og tre fællesskaber), Tyskland (16 delstater), Østrig (9 delstater), Spanien (17 selvstyrende regioner), Portugal (2 selvstyrende regioner), Det Forenede Kongerige (3 parlamenter eller regionale forsamlinger), Italien (20 regioner og 2 selvstyrende provinser). De regionale og de lokale myndigheder giver politikken en særlig legitimering i kraft af lovgivningen og det særlige ansvar over for befolkningen i de pågældende områder;

1.6. henleder alle europæiske regeringsniveauers opmærksomhed på, at regionernes øgede deltagelse i EU-institutionernes beslutninger og prioriteringer, herunder først og fremmest i Rådet, bidrager til at styrke EU's demokratiske legitimitet og frembyder en stor chance for i alle medlemsstaterne at skabe større bevidsthed om EU's idealer og udviklingspotentiale og samtidig profilere alle europæiske regioners og lokalområders særlige kendetegn. Under hensyntagen til de forskellige forhold i medlemsstaterne bør kommunernes og regionernes muligheder for at medvirke udbygges og styrkes.

2. Koordinering på nationalt plan mellem de forskellige regeringsniveauer

Regionsudvalget

2.1. sætter pris på, at mange medlemsstater har indført en praksis med at stille informationer om udvikling af EU-politikker og om de nationale retningslinjer herfor til rådighed for de regionale og lokale myndigheder, og at de giver dem mulighed for at udtale sig herom. Det henviser dog til analysen i hvidbogen "Nye styreformer i EU", ifølge hvilken der hersker det indtryk, at regeringerne ikke i tilstrækkelig grad inddrager de regionale og kommunale aktører i forberedelsen af deres stillingtagen til EU-politiske spørgsmål;

2.2. ønsker, at den nationale holdning til EU-spørgsmål i de enkelte medlemsstater lægges fast på baggrund af stadig større inddragelse af de nationale, regionale og lokale niveauer og forstærket samordning mellem dem;

2.3. mener helt sikkert, at alle EU's medlemsstater i lyset heraf bør arbejde på at udvikle metoder til inddragelse af de regionale og lokale myndigheder i udformningen af EU's politikker og prioriteringer. På den måde kan de decentrale myndigheder i overensstemmelse med subsidiaritetsprincippet og under hensyntagen til de enkelte medlemsstaters forskellige forfatningsmæssige struktur få adgang til de fordele og muligheder i form af økonomisk, social og territorial udvikling, som EU-politikkerne frembyder;

2.4. ser - med henblik på bedre demokratisk legitimering af beslutningerne - positivt på, at de regionale og lokale myndigheder og deres nationale sammenslutninger i de enkelte medlemsstater inddrages mere i udarbejdelsen af den nationale holdning til EU-spørgsmål, i det omfang EU-retten vedrører de regionale og lokale myndigheders kompetence- eller opgaveområde, og anbefaler, at denne ret til information og deltagelse garanteres på et højt juridisk plan;

2.5. opfordrer medlemsstaterne til at udvide disse informations- og høringsprocedurer til områder, der eventuelt kan være af interesse for de regionale og lokale myndigheder;

2.6. bemærker, at en sådan direkte inddragelse forudsætter en effektiv struktur for national beslutningstagning og politikformulering i den enkelte medlemsstat. Dette bør dog ikke være til hinder for regionernes direkte og aktive deltagelse i EU-institutionernes arbejde som led i de nationale delegationer. Inddragelsen sker ikke via de samme processer og institutioner i de forskellige medlemsstater. Samtidig åbner direkte inddragelse mulighed for større tilnærmelse og solidaritet mellem et lands regioner, når de skal udforme og forsvare deres synspunkter. Desuden skal den direkte inddragelse betyde, at det bliver muligt at fremføre de fælles holdninger, som hhv. regionerne og sammenslutningerne af kommunale myndigheder har givet udtryk for under den interne samordningsproces;

2.7. glæder sig over støtten fra Europa-Parlamentets Udvalg om Konstitutionelle Anliggender, som i sin betænkning om reformen af Rådet (PE 294.777) finder, "at en god samordning forud for den fælles beslutningstagning, alt efter de enkelte landes forfatninger, kræver forskellige procedurer i de enkelte medlemsstater for at inddrage de nationale parlamenter og, i forbundslande eller stærkt regionaliserede lande, regionerne i forberedelsen af den europæiske lovgivning, i givet fald med deltagelse i Rådet i henhold til artikel 203 i EF-traktaten". Det hedder ligeledes i betænkningen, at der "inden for rammerne af den nødvendige styrkelse af Rådet (almindelige anliggender) endvidere kunne indføres en særlig procedure for inddragelse af regionerne i forbundsstater eller stærkt regionaliserede stater";

2.8. afventer med interesse den rapport om de forskellige medlemsstaters interne koordineringsordninger for EU-sager, som blev bestilt af Det Europæiske Råd i Helsinki, og understreger, at medlemsstaterne skal have mulighed for at lade sig repræsentere i hver rådssamling, sådan som de finder det hensigtsmæssigt på grundlag af deres egen interne organisation;

2.9. forventer, at regionerne i medlemsstaterne inddrages i forberedelsen af Det Europæiske Råd i Laeken, hvor der - i henhold til pkt. 17 i formandskabets konklusioner fra Det Europæiske Råds møde i Göteborg - skal vedtages henstillinger om yderligere foranstaltninger til effektivisering af Rådets arbejdsmetoder efter udvidelsen. Disse metoder skal sikre, at de nationale og de regionale parlamenter inddrages, som det også kommer til udtryk i erklæringen om Unionens fremtid.

3. Lokalstyrerepræsentanters deltagelse i Ministerrådets arbejde og Regionsudvalgets deltagelse i Rådets uformelle møder

Regionsudvalget

3.1. kræver, at lokalstyrerepræsentanter deltager direkte i Ministerrådets arbejde som led i medlemsstaternes delegationer, fordi det er afgørende for, at EU kan fungere effektivt, og fordi det er udtryk for loyalitet, samvirke, samarbejde og tillid mellem regionerne og den respektive nationalstat. Der bør dog i forbindelse med udviklingen af lokalstyrerepræsentanternes påvirkningsmuligheder tages hensyn til medlemsstaternes forskellige forvaltningssystemer;

3.2. kræver, at lokalstyrerepræsentanterne altid deltager i Ministerrådets arbejde, når regionale beføjelser vedrørende lovgivning, fastsættelse af regler eller udmøntning heraf er involveret, og når der behandles emner af særlig interesse for det samlede hele af regionale og lokale myndigheder;

3.3. bekræfter, at lokalstyrerepræsentanterne som medlemmer af de nationale delegationer skal deltage i Ministerrådet som fuldgyldige medlemmer, og at de er bemyndiget til at optræde som talsmand for den nationale delegation og, om nødvendigt, som formand for Ministerrådet. Lokalstyrerepræsentanterne i Rådet repræsenterer samtlige regioner med beføjelser på de pågældende områder, og de udtrykker holdninger, som er afstemt med hele den nationale delegation. De interne ordninger for fastlæggelse af den nationale delegations position i Rådet såvel som proceduren for udnævnelse af lokalstyrerepræsentanterne i de enkelte medlemsstater bør fastlægges i medlemsstaternes interne lovgivning;

3.4. anmoder om, at lokalestyrerepræsentanterne deltager i de nationale delegationer, fordi det vil styrke den enkelte medlemsstats holdning, at den er i stand til på samme tid at tage hensyn til såvel den interne kompetence- og interessefordeling som det lokale niveaus holdninger, udtrykt via nationale procedurer for samordning, samt til det faktum, at medlemsstaten skal fremlægge en samordnet position i Ministerrådet;

3.5. forlanger, at lokalstyrerepræsentanterne inddrages i arbejdet i følgende fora i Ministerrådet:

- Rådets arbejdsgrupper og ad hoc-grupper;

- De Faste Repræsentanters Komité (Coreper);

- Møder i Rådet i dets forskellige sammensætninger.

Endvidere er det nødvendigt, at de deltager i alle de forberedende faser, der går forud for Rådets beslutninger, for at sikre et udtømmende og effektivt samarbejde omkring behandlingen af alle de specifikke spørgsmål, der henhører under eller er af interesse for regionerne eller kommunerne;

3.6. kræver, at medlemsstaterne, i det omfang regionerne ikke har mulighed for at være formelt repræsenteret i Rådet eller i dets forberedende arbejdsgrupper, garanterer, at de sammenholder deres position med holdningen i regionerne og de centrale sammenslutninger af lokale myndigheder om forhold, der henhører under deres kompetence, eller som berører dem;

3.7. forlanger, at Regionsudvalget deltager i Rådets uformelle møder vedrørende EU-politikker, der falder ind under Regionsudvalgets høringsområder, og som specifikt vedrører de lokale og regionale myndigheder og deres beføjelser. Dette ville styrke den lokale og regionale dimension i Ministerrådet og ville i høj grad tilgodese målene om gennemsigtighed og nærhed, som stats- og regeringscheferne fastsatte i Erklæringen om Unionens Fremtid, der er bilag til Nice-traktaten;

3.8. anmoder følgelig de kommende formandskaber for EU, herunder især det belgiske og det spanske formandskab, om at indføre en fast og varig ordning for Regionsudvalgets deltagelse i Rådets uformelle møder, således at Regionsudvalget som politisk EU-organ kan tage del i den politiske debat i Fællesskabet;

3.9. opfordrer endelig til, at der i forbindelse med regeringskonferencen i 2004 udarbejdes et bilag til traktaten i form af en protokol, der kan sikre såvel Regionsudvalgets deltagelse i de uformelle rådsmøder som de regionale og lokale myndigheders inddragelse - også på det formelle plan - i EU's beslutningsprocesser.

Bruxelles, den 14. november 2001.

Jos Chabert

Formand for

Regionsudvalget

(1) EFT C 100 af 2.4.1996, s. 1.

(2) EFT C 198 af 14.7.1999, s. 73.

(3) EFT C 293 af 13.10.1999, s. 74.

(4) EFT C 374 af 23.12.1999, s. 29.

(5) EFT C 253 af 12.9.2001, s. 25.